CELEX: 62019TN0360
Language: el
Date: 2019-06-14 00:00:00
Title: Υπόθεση T-360/19: Προσφυγή της 14ης Ιουνίου 2019 — Jalkh κατά Κοινοβουλίου

5.8.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 263/60
            
         
      Προσφυγή της 14ης Ιουνίου 2019 — Jalkh κατά Κοινοβουλίου
      (Υπόθεση T-360/19)
      (2019/C 263/66)
      Γλώσσα διαδικασίας: η γαλλική
      
         Διάδικοι
      
      
         Προσφεύγων: Jean-François Jalkh (Gretz-Armainvilliers, Γαλλία) (εκπρόσωπος: F. Wagner, δικηγόρος)
      
         Καθού: Ευρωπαϊκό Κοινοβούλιο
      
         Αιτήματα
      
      Ο προσφεύγων ζητεί από το Γενικό Δικαστήριο:
      
                  —
               
               
                  να ακυρώσει το νομοθετικό ψήφισμα του Ευρωπαϊκού Κοινοβουλίου, της 16ης Απριλίου 2019, σχετικά με την πρόταση κανονισμού του Ευρωπαϊκού Κοινοβουλίου και του Συμβουλίου για την τροποποίηση του κανονισμού (ΕΕ, Ευρατόμ) αριθ. 883/2013 σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) όσον αφορά τη συνεργασία με την Ευρωπαϊκή Εισαγγελία και την αποτελεσματικότητα των ερευνών της OLAF (COM(2018)0338 — C8-0214/2018 — 2018/0170(COD)·
               
            
                  —
               
               
                  να καταδικάσει το Ευρωπαϊκό Κοινοβούλιο στο σύνολο των δικαστικών εξόδων.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής του, ο προσφεύγων προβάλλει τέσσερις λόγους ακυρώσεως.
      
                  1.
               
               
                  Με τον πρώτο λόγο ακυρώσεως προβάλλεται παράβαση των άρθρων 7 και 8 του Χάρτη των Θεμελιωδών Δικαιωμάτων της Ευρωπαϊκής Ένωσης, καθόσον το προσβαλλόμενο ψήφισμα επιτρέπει στην Ευρωπαϊκή Υπηρεσία Καταπολέμησης της Απάτης (OLAF) την πρόσβαση σε προσωπικά στοιχεία, γεγονός που έρχεται σε αντίθεση με το δικαίωμα του σεβασμού της ιδιωτικής ζωής και με το δικαίωμα προστασίας των δεδομένων προσωπικού χαρακτήρα.
               
            
                  2.
               
               
                  Με τον δεύτερο λόγο ακυρώσεως προβάλλεται παράβαση των άρθρων 8 και 9 του πρωτοκόλλου (αριθ. 7) περί των προνομίων και ασυλιών της Ευρωπαϊκής Ένωσης, καθόσον το προσβαλλόμενο ψήφισμα παρέχει στην OLAF τη δυνατότητα να αίρει τη βουλευτική ασυλία των βουλευτών.
               
            
                  3.
               
               
                  Με τον τρίτο λόγο ακυρώσεως προβάλλεται παράβαση του άρθρου 5 του εσωτερικού κανονισμού του Ευρωπαϊκού Κοινοβουλίου και του άρθρου 4 του καθεστώτος των βουλευτών του Ευρωπαϊκού Κοινοβουλίου. Ο προσφεύγων υποστηρίζει ότι το προσβαλλόμενο ψήφισμα παρέχει στην OLAF τη δυνατότητα, αφενός, να αίρει τη βουλευτική ασυλία των βουλευτών και, αφετέρου, να έχει πρόσβαση σε έγγραφα τα οποία δεν αποτελούν έγγραφα του Ευρωπαϊκού Κοινοβουλίου.
               
            
                  4.
               
               
                  Με τον τέταρτο λόγο ακυρώσεως προβάλλεται παράβαση του άρθρου 6 της Ευρωπαϊκής Σύμβασης για την Προάσπιση των Δικαιωμάτων του Ανθρώπου και των Θεμελιωδών Ελευθεριών, καθόσον το προσβαλλόμενο ψήφισμα προσβάλλει τα δικαιώματα άμυνας των βουλευτών.